Document ID: 31993R1619

KOMISSION ASETUS (ETY) N:o 1619/93,
annettu 25 päivänä kesäkuuta 1993,
neuvoston asetuksen (ETY) N:o 1766/92 soveltamista koskevista yksityiskohtaisista säännöistä viljapohjaisiin rehuseoksiin sovellettavan järjestelmän osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92(1) ja erityisesti sen 11 ja 13 artiklan,
sekä katsoo, että
CN-koodiin 2309 kuuluvat rehuvalmisteet sisältyvät koostumuksensa mukaan joko asetuksen (ETY) N:o 1766/92 tai maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen 804/68(2), sellaisena kuin se on viimeksi muutettuna asetuksella (ETY) N:o 2071/92(3), soveltamisalaan; nämä tuotteet kuuluvat asetuksen (ETY) N:o 1766/92 soveltamisalaan, ja sen vuoksi perittävä maksu muodostuu kiinteästä osasta ja muuttuvasta osasta, jonka laskemisessa voidaan ottaa huomioon myös niiden rehuvalmisteiden ainesosat, jotka sisältävät asetuksen (ETY) N:o 1766/92, riisin yhteisestä markkinajärjestelystä 14 päivänä kesäkuuta 1976 annetun neuvoston asetuksen (ETY) N:o 1418/76(4), sellaisena kuin se on viimeksi muutettuna asetuksella (ETY) N:o 1544/93(5), tai asetuksen (ETY) N:o 804/68 soveltamisalaan kuulumattomia tuotteita,
muuttuva maksuosa on määritettävä rehujen tavanomaisimpien ainesosien, toisin sanoen viljojen ja maitotuotteiden, perusteella; tämän vuoksi muuttuvan maksuosan olisi koostuttava kahden kiinteästi lasketun määrän summasta, niin että kumpikin määrä edustaa yhtä näistä tuoteluokista; maitotuotteita edustavan kiinteän osan laskemisessa on syytä ottaa huomioon asetuksen (ETY) N:o 804/68 ja sen soveltamiseksi annettujen asetusten säännösten mukaisesti vahvistetut maksut,
maissi ja (sumutuskuivattu) rasvaton maitojauhe kuuluvat rehuseosten valmistuksessa yleisimmin käytettyihin raaka-aineisiin; tämän vuoksi niihin sovellettavat maksut olisi otettava perustaksi laskettaessa kiinteitä määriä, joista muuttuva maksuosa muodostuu,
kiinteän maksuosan vahvistamisessa on otettava huomioon tarve suojata jalostusteollisuus; tämä maksuosa on vahvistettava edustavimpien jalostuskustannusten perusteella,
asetuksen (ETY) N:o 1766/92 13 artiklassa säädetään mahdollisuudesta myöntää vientitukea kyseisen asetuksen liitteessä A tarkoitetuille tuotteille; tämän tavoitteena on erityisesti tasoittaa perustuotteiden yhteisön hintojen ja maailmanmarkkinakurssien välinen erotus; on syytä vahvistaa yleiset säännöt tämän tuen myöntämisestä,
tuen on yleensä oltava toimen suorittamispäivänä sovellettava tuki; rehuseosten kansainvälisen kaupan vaatimusten täyttämiseksi olisi kuitenkin säädettävä mahdollisuudesta vahvistaa tuki ennakolta,
neuvoston asetus (ETY) N:o 2743/75(6), sellaisena kuin se on viimeksi muutettuna asetuksella (ETY) N:o 944/87(7), kumotaan 1 päivästä heinäkuuta 1993, ja sen vuoksi tähän asetukseen otetaan kyseisen asetuksen säännökset mukautettuina nykyiseen markkinatilanteeseen, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Tuontimaksut ja vientituet asetuksen (ETY) N:o 1766/92 liitteessä A mainituille, CN-koodeihin 2309 10 11, 2309 10 13, 2309 10 31, 2309 10 33, 2309 10 51, 2309 10 53, 2309 90 31, 2309 90 33, 2309 90 41, 2309 90 43, 2309 90 51 ja 2309 90 53 kuuluville tuotteille, jäljempänä "viljapohjaiset rehuseokset", vahvistetaan tämän asetuksen säännösten mukaisesti.
2. Viljapohjaiset rehuseokset luokitellaan liitteessä I tarkoitettuihin CN-koodeihin.
I OSASTO
MAKSUT
2 artikla
Liitteessä I luokiteltuihin viljapohjaisiin rehuseoksiin sovellettava maksu muodostuu muuttuvasta osasta ja kiinteästä osasta.
3 artikla
Muuttuvan maksuosan laskemiseksi viljapohjaiset rehuseokset on luokiteltu liitteessä II seuraavasti:
- taulukossa A tärkkelyspitoisuuden mukaan,
- taulukossa B maitotuotepitoisuuden mukaan.
4 artikla
1. Muuttuva maksuosa on samansuuruinen kuin seuraavien kahden määrän summa:
a) ensimmäinen määrä on samansuuruinen kuin tonnilta maissia perittävien maksujen keskiarvo kerrottuna liitteen II taulukon A sarakkeessa 3 olevalla kertoimella, joka vastaa viljapohjaisen rehuseoksen luokittelua;
b) toinen määrä on samansuuruinen kuin tonnilta neuvoston asetuksen (ETY) N:o 2915/79(8) liitteessä I määriteltyä ryhmän N:o 2 johtotuotetta, jäljempänä "maitojauhe", perittävien maksujen keskiarvo kerrottuna liitteen II taulukon B sarakkeessa 3 olevalla kertoimella, joka vastaa viljapohjaisen rehuseoksen luokittelua.
2. Edellä 1 kohdassa tarkoitetut keskiarvot maissille ja maitojauheelle lasketaan tuontikuukautta edeltävän kuukauden 25 ensimmäiseltä päivältä. Kukin keskiarvo tarkistetaan tarvittaessa tuontikuukautena voimassa olevan kyseisen tuotteen kynnyshinnan mukaan.
5 artikla
Huomattavia määriä asetuksen (ETY) N:o 1766/92, asetuksen (ETY) N:o 1418/76 tai asetuksen (ETY) N:o 804/68 soveltamisalaan kuulumattomia tuotteita sisältävän viljapohjaisen rehuseoksen osalta edellytykset muuttuvan maksuosan korottamiseen asetuksen (ETY) N:o 1766/92 11 artiklan 1 kohdan A alakohdan b alakohdassa tarkoitetulla määrällä annetaan viimeksi mainitun asetuksen 23 artiklassa säädettyä menettelyä noudattaen.
6 artikla
Kiinteä maksuosa on 10,88 ecua tonnilta.
II OSASTO
TUET
7 artikla
1. Vientituki vahvistetaan komission asetuksen (ETY) N:o 1913/69(9) mukaisesti.
2. Kun maailmanmarkkinoiden tilanne tai tiettyjen markkinoiden erityiset vaatimukset niin edellyttävät, tuki voi vaihdella määräpaikan mukaan.
3. Tuet vahvistetaan vähintään kerran kuukaudessa.
8 artikla
1. Tuki vahvistetaan ennakolta asianomaisen hakemuksesta, joka on esitetty vientitodistushakemuksen jättämisen yhteydessä, todistuksen voimassaoloaikana toteutettavaa toimenpidettä varten.
2. Tuen määrä on todistushakemuksen jättöpäivänä sovellettava määrä tarvittaessa tarkistettuna kyseisen vientituen laskemisessa huomioon otettavien viljojen kynnyshinnan ja vientikuukautena voimassa olevan maitojauheen kynnyshinnan mukaan.
Jälkimmäiselle tuotteelle vahvistetaan korjaussumma, jolla otetaan huomioon eläinten ruokintaan tarkoitetulle maitojauheelle myönnetyn vientikuukautena voimassaolevan tuen määrä.
III OSASTO
YLEISET SÄÄNNÖKSET
9 artikla
Maksun laskemiseksi viljapohjaisten rehuseosten maitotuotepitoisuus määritetään kertomalla laktoosipitoisuus kyseisen tuotteen tonnilta kertoimella 2.
Tuen laskemiseksi maitotuotepitoisuus voidaan määrittää samaa menettelyä noudattaen.
10 artikla
Jos tämän asetuksen soveltamiseksi on määritettävä tärkkelys- tai laktoosipitoisuus, vahvistetaan tärkkelyksen määritysmenetelmät asetuksen (ETY) N:o 1766/92 23 artiklassa säädettyä menettelyä noudattaen ja laktoosin määri- tysmenetelmät asetuksen (ETY) N:o 804/68 30 artiklassa säädettyä menettelyä noudattaen.
11 artikla
Viittauksia asetukseen (ETY) N:o 2743/75 on pidettävä viittauksina tämän asetuksen vastaaviin säännöksiin.
12 artikla
Tämä asetus tulee voimaan 1 päivänä heinäkuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä kesäkuuta 1993.

Labels: 3
17
6